ORDE do 1 de outubro de 2007 pola que se convocan axudas para a realización de rutas literarias durante o ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/10/2007

As rutas literarias cumpren unha función importante ao facilitarlles aos alumnos a posibilidade de realizaren múltiples actividades de tipo formativo-cultural fóra do medio propiamente escolar, xa que sitúan ao alumno nun medio diferente ao seu que lle vai propiciar unha maior convivencia e cooperación co profesor e outros compañeiros, ampliando os seus coñecementos e a súa comprensión integral, ao coñecer diferentes lugares, xentes, terras, costumes, historias e recursos.
Con base no acordo subscrito pola Consellería de Educación e Ordenación Universitaria e o Ministerio de Educación y Ciencia e co fin de permitirlles aos alumnos galegos de educación secundaria o contacto directo con outras zonas e culturas de España, esta consellería
DISPÓN:
Primeiro.
1. Convocar 96 axudas (1 grupo de rutas literarias a Baleares, 1 grupo á ruta de Murcia, 1 grupo á ruta de Castela-A Mancha O Quixote e outro a Castela e León Antonio Machado) destinadas a alumnos que no momento de formularen a solicitude estean cursando 3º e 4º de educación secundaria obrigatoria en centros de réxime xeral da Comunidade Autónoma de Galicia, para participar na actividade das rutas literarias.
2. As rutas literarias levaranse a cabo nas datas comprendidas entre o 17 de febreiro e o 15 de xuño de 2008.
3. Os/as alumnos/as participantes integraranse en grupos de entre vinte e vinte e catro (20 e 24), aos que acompañarán dous (2) profesores/as do seu centro, ou centros, preferiblemente o/a titor/a correspondente, que se responsabilizarán para todos os efectos da adecuada participación do grupo na actividade.
Segundo.
Cada grupo percorrerá unha das rutas relacionadas no anexo I, ao longo dunha semana, iniciando o seu percorrido segundo as instrucións que no seu día a coordinación desta comunidade autónoma determine.
Terceiro.
As axudas a que se refire esta orde comprenderán:
a) Os gastos de aloxamento e manutención nos centros de acollida.
b) Os gastos de transporte por estrada correspondentes ao percorrido de cada ruta. Unha pequena parte desta axuda poderá dedicarse á preparación pedagóxica da actividade.
c) A cobertura de riscos durante o período de duración das rutas literarias.
Para o desprazamento desde a localidade do centro ou centros participantes ata a cabeceira de ruta poderanse solicitar axudas para cada grupo participante (composto por 20 a 24 alumnos e 2 profesores-acompañantes), nos que se incluirán os gastos de preparación e desenvolvemento da actividade, segundo o módulo de distancia en quilometros (ida e volta), entre a localidade do centro e a cabeceira do itinerario:
Menos de 500 quilometros: ata un máximo de 1.655 .
Entre 501 e 1.000 quilómetros: ata un máximo de 2.482 .
Entre 1.001 e 1.500 quilómetros: ata un máximo de 3.034 .
Entre 1.501 e 2.000 quilómetros: ata un máximo de 3.669 .
Entre 2.001 e 2.500 quilómetros: ata un máximo de 4.468 .
Máis de 2.500 quilómetros: ata un máximo de 5.296 .
Centros que percorran as rutas das illas Baleares e Canarias: ata un máximo de 6.180 .
Cuarto.
Os/as profesores/as acompañantes, que terán que ser necesariamente os titores ou, se é o caso, profesores/as dos que habitualmente imparten clase ao grupo de alumnos/as, disporán de transporte e aloxamento gratuítos en termos similares aos indicados para o alumnado, beneficiándose, igualmente, da cobertura de riscos durante o período de duración das Rutas Literarias.
Os devanditos profesores acompañantes serán os responsables da elaboración do anteproxecto de actividades que se menciona no punto seguinte.
Así mesmo, e no caso de seren seleccionados, prepararán cos alumnos/as os itinerarios da ruta que van realizar, e serán orientados en función dos obxectivos específicos que cada grupo pretenda conseguir e de acordo cos materiais e orientacións que reciban desde a coordinación, para que os alumnos elaboren un breve caderno de traballo, que utilizarán durante o desenvolvemento da actividade.
Quinto.
Os/as directores/as dos centros onde haxa alumnos/as que desexen participar enviaranlle a solicitude, axustándose ao modelo establecido no anexo II desta orde, á Consellaría de Educación e Ordenación Universitaria (Dirección Xeral de Ordenación e Innovación Educativa).
As solicitudes deberán ir acompañadas da seguinte documentación:
a) Datos dos alumnos solicitantes e autorización do pai, nai ou titor deles (anexo III).
b) Anteproxecto de actividades que se van realizar en relación coa programación do centro ou centros e cos obxectivos xerais que figuran no anexo IV.
c) Aprobación do Consello Escolar do centro, ou centros, no caso de agrupar alumnos de varios centros, se se trata de centros públicos ou privados concertados, ou do órgano colexiado que o substitúa no caso dos centros privados non concertados. A aprobación deberá referirse tanto á realización da actividade como á relación de alumnos/as participantes.
Sexto.
1. O prazo de presentación de solicitudes será dun mes, contado a partir do mesmo día da súa publicación no DOG.
2. As solicitudes poderanse presentar no rexistro xeral da Consellería de Educación e Ordenación Universitaria, directamente ou a través das dependencias establecidas na Lei 30/1992, do 26 de novembro (BOE do 27 de novembro), de réxime xurídico das administracións públicas e do procedemento administrativo común. Para estes efectos, os rexistros dos centros docentes nos se consideran incluídos dentro das dependencias enumeradas no artigo 38.4 da devandita lei.
No caso de optar por presentar as súas solicitudes nunha oficina de correos, farano en sobre aberto para que a instancia sexa datada e selada polo funcionario de correos antes de ser certificada.
Sétimo.
1. Na Dirección Xeral de Ordenación e Innovación Educativa constituirase unha comisión de valoración das solicitudes presentadas que estará presidida polo subdirector xeral de Centros, ou persoa en quen delegue, e integrada, en calidade de vogais, por:
-Dous directores de centros de educación secundaria, un do sector público e outro do sector privado.
-Dous pais ou representantes legais de alumnos, un do sector público e outro do sector privado.
-O coordinador de Rutas Literarias en Galicia.
-Actuará como secretario, con voz e sen voto, un funcionario da Dirección Xeral.
Todos eles serán designados pola directora xeral de Ordenación e Innovación Educativa.
2. A comisión poderá dispor a constitución dunha subcomisión técnica especializada só para os efectos de colaborar na valoración dos méritos relacionados no punto quinto b). Os membros da comisión poderán percibir axudas de custo por concorrer ás sesións conforme o Decreto 144/2001, do 7 de xuño (DOG do 25 de xuño).
Oitavo.
A comisión reunirase no prazo máximo de trinta días hábiles, unha vez finalizado o período de presentación de solicitudes, procedendo a valoralas tendo en conta as características socioeconómicas da zona onde está situado o centro, ou centros docentes, co fin de darlles preferencia aos alumnos con menores oportunidades de dispoñer doutras ofertas por razóns económicas, culturais ou ambientais e, en particular, aos procedentes de zonas rurais, arrabaldes ou suburbios.
Así mesmo, terase en conta se o centro, ou centros, participaron nesta actividade nos anos anteriores, co fin de posibilitar a participación dos centros que non o fixeron e que gozarán de preferencia.
Noveno.
O prazo máximo para elaborar por parte da Dirección Xeral de Ordenación e Innovación Educativa a proposta de centros seleccionados será de 3 meses, contado a partir da data de publicación no DOG desta convocatoria; considerándose desestimadas, de non quedar resolta a convocatoria no prazo sinalado neste parágrafo.
Contra esta proposta de centros seleccionados, poderase interpoñer reclamación, no prazo máximo de 10 días naturais, segundo o disposto no artigo 84 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Décimo.
A Consellería de Educación e Ordenación Universitaria, en colaboración co Ministerio de Educación y Ciencia, efectuará o seguimento e avaliación global do programa de Rutas Literarias; por iso, os centros participantes, a través dos profesores/as acompañantes coa colaboración do grupo de alumnos/as, enviaranlle á Dirección Xeral de Ordenación e Innovación Educativa da Consellaría de Educación e Ordenación Universitaria, con posterioridade ao percorrido da ruta e nun prazo máximo dun mes desde a súa finalización, unha memoria de avaliación da actividade, por exemplar triplicado, cunha extensión non superior a 15 folios, en formato DIN A-4.
Décimo primeiro.
A memoria de avaliación á que se refire o punto anterior constará das seguintes partes:
a) Recollerá os obxectivos da ruta literaria, as características do grupo, as actividades programadas e os mecanismos e avaliación dos resultados.
b) Diario da viaxe no que se anotará de modo secuencial o desenvolvemento das actividades e a súa dedicación aos obxectivos propostos.
c) Avaliación dos resultados; reflectirá non só os coñecementos adquiridos polo grupo durante o desenvolvemento da ruta literaria, senón tamén, e fundamentalmente, as actitudes suscitadas nos alumnos ao contacto con outras culturas, a súa capacidade para participaren na vida das comunidades visitadas e o nivel de análise crítica e elaboración de alternativas ante os problemas locais, alcanzados polo colectivo.
d) Relación nominal de alumnos e profesores participantes.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar todas as disposicións que sexan necesarias para o desenvolvemento desta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 1 de outubro de 2007.
Laura Sánchez Piñón
Conselleira de Educación e Ordenación Universitaria
ANEXO I
Catálogo de rutas
Comunidade Autónoma de Baleares
Itinerario: O arquitecto e o templario. Dúas historias paralelas na Mallorca medieval e na contemporánea.
Resumo de contidos.-Museo de Mallorca e o castelo de Bellver. Praza Porta del Camp, Temple, C. del Sol e catedral. Igrexa e museo de Porciúncula. Alcudia: Pollentia, Teatro romano, Cova de S. Martí, Torre de los Templarios, Formentor. Sant Elm: parque natural Sa Dragonera, Creu Montcades, La Real. Ses Paisses, Coves Artá, castelo de Capdepera. Palma de Mallorca: Capocorp, Cala Pi, Cura.
Aloxamento: Albergue Praia de Palma. r/ Costa Brava, 13, 07610 Praia de Palma.
Comunidade Autónoma de Castela-La Mancha O Quixote.
Itinerario: Ruta do Quixote:
Resumo de contidos.-Alcázar de S. Juan. Argamasilla de Alba: cueva Medrano e igrexa; Tomelloso: bombo e museo do carro; Villarta de S. Juan: ponte romana; Puerto Lápice: Venta El Quijote. Campo de Criptana: Cerro de los Molinos e ermida de la Virgen de Criptana; El Toboso: palacio de Dulcinea, biblioteca cervantina e igrexa. Belmonte: castelo e colexiata; Villaescusa de Haro: percorrido urbano. Almagro: Corral de Comedias, convento de Dominicos, palacio de Valdeparaíso; Calatrava la Nueva: castelo, convento e paisaxes. La Solana: fábrica fouces La Pajarita; San Carlos del Valle: praza e igrexa; Villanueva de los Infantes: percorrido pola cidade e monumentos máis importantes. Pantano de Peñarroya: curso alto do Guadiana; Ruidera: lagoas, cova de Montesinos, castelo de Rochafrida.
Aloxamento: Hotel Convento de Santa Clara; Praza de Santa Clara, 1 - Alcázar de San Juan (Cidade Real).
Comunidade Autónoma de Castela e León.
Itinerario: Antonio Machado e Soria.
Resumo de contidos:
Os poemas de Machado, que fan referencia a Soria e ao espírito castelán, tanto na estadía do poeta como no seu recordo, servirán de fío condutor e guía para o coñecemento da historia, cultura, arte e idiosincracia de Soria.
-A xeración do 98, vida e obra de Machado.
-Soria de principios de século. A participación de Machado na vida soriana: periodismo e educación.
-Soria no recordo. Escenificación da lenda de Alvargonzález.
-Polos camiños de Machado: Berlanga de Duero. San Baudelio. Colexiata e núcleo antigo. Burgo de Osma. S. Esteban de Gormaz.
-Ruta de Machado pola montaña: Soria, Cidones, Vinuesa, Covaleda visita á Lagoa Negra. Historias de Soria, cemiterio do Espiño, San Saturio.
Aloxamento: escola fogar Madre de las Mercedes. Camiño das Casas s/n. Soria.
Comunidade Autónoma de Murcia.
Itinerario: o 98 e o 27 na rexión de Murcia
Resumo de contidos: Murcia: Jorge Guillén, Federico García Lorca-Miguel Hernández. Archena: Vicente Medina. Lorca: Heliodoro Puche itinerario literario pola cidade, percorrendo os lugares máis característicos do autor. Yecla: Azorín e Castillo Puche; subida ao castelo e visita á cooperativa vinícola La Purísima. Cartaxena: Antonio Oliver e Carmen Conde. Itinerario pola cidade (Museo de los Autores, Teatro romano e porto). La Unión: María Cegarra: visita ao Museo Minero. Murcia: visita ao Museo Salcillo, catedral e núcleo antiguo da cidade. Curso de vela e piragua no Mar Menor. Los Urrutias. Subida ao monte Carmolí. Percorrido en barco polo Mar Menor (Illa de La Perdiguera). Curso de vela e piragua.
Aloxamento: centro de alto rendemento Infanta Cristina, Avda. de Mariano Ballester, 2. Los Alcázares (Murcia).
ANEXO IV
Obxectivos xerais
1. Descrición do programa. O Programa Rutas Literarias é un recurso educativo, pensado para alumnos de 3º e 4º de educación secundaria obrigatoria, que pretende complementar a formación que se imparta na aula por medio da realización dunha ruta literaria. Con el, á vez que se potencia e consolida o hábito lector da poboación escolar, posibilítase que se coñeza e aprecie a riqueza cultural, natural e lingüística do noso territorio.
2. Obxectivos. Serán obxectivos prioritarios, entre outros:
Suscitar nos alumnos unha actitude de aprendizaxe permanente, tanto dentro como fóra da aula.
Desenvolver o hábito lector como fonte de aprendizaxe, coñecemento e desenvolvemento persoal.
Coñecer os aspectos básicos da diversidade cultural, natural e social co fin de poder valoralos e respectalos.
Apreciar e gozar co pracer que achega a lectura e a posibilidade de recreala vivencialmente.
Fomentar a convivencia entre os diferentes grupos que comparten a actividade e o traballo en equipo.
3. Aspectos de deseño e metodoloxía.- O programa desevólvese seguindo unha ruta literaria que xira en torno a un libro, personaxe e/ou autor relevante e que se traballará previamente nos centros polos alumnos. Isto dará a pauta para coñecer in situ os lugares que serviron de inspiración ou guiaron a narración lida ou ben os pobos e cidades das comunidades visitadas relacionadas cos autores e persoeiros sobre os que se afondou, así como outras riquezas culturais, sociais e naturais que caracterizan a comunidade.
Ver referencia pdf "20200D003P013.PDF"
Ver referencia pdf "20200D004P019.PDF"